b'\n_START_ARTICLE_\nHuugo Kahva\n_START_PARAGRAPH_\nHuugo Reino \xc3\x96stman my\xc3\xb6h. Kahva (3. tammikuuta 1896 Pietarsaari \xe2\x80\x93 24. marraskuuta 1948) oli suomalainen j\xc3\xa4\xc3\xa4k\xc3\xa4rimajuri. H\xc3\xa4nen vanhempansa olivat ratamestari Leander \xc3\x96stman ja Maria Lovisa Andersson. H\xc3\xa4net vihittiin avioliittoon vuonna 1921 Eeva Loviisa Venhon kanssa.\n_START_SECTION_\nOpinnot\n_START_PARAGRAPH_\n\xc3\x96stman k\xc3\xa4vi viisi luokkaa Helsingin ruotsalaista reaalilyseota ja suoritti yksityisesti kahdeksannen luokan Kuopion lyseossa vuonna 1929. H\xc3\xa4n k\xc3\xa4vi sotilasohjaajakurssin vuonna 1922 ja piirip\xc3\xa4\xc3\xa4llikk\xc3\xb6kurssin vuonna 1922 sek\xc3\xa4 komentajakurssin vuosina 1927\xe2\x80\x931928. Merisuojeluskuntaupseeritutkinnon h\xc3\xa4n suoritti vuonna 1930 ja k\xc3\xa4vi Taistelukoulun orientoivan kurssin vuonna 1930 ja viestiupseerikurssin 1. ja 2. jakson vuonna 1934.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\n\xc3\x96stman liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 1. konekiv\xc3\xa4\xc3\xa4rikomppaniaan 5. tammikuuta 1916, josta h\xc3\xa4net siirrettiin 2. konekiv\xc3\xa4\xc3\xa4rikomppaniaan 10. hein\xc3\xa4kuuta 1917. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella Riianlahdella ja Aa-joella. H\xc3\xa4n osallistui vuonna 1917 Polangenissa j\xc3\xa4rjestetyille erikoiskursseilla (pommarikurssi) ja suoritti samana vuonna Libaussa j\xc3\xa4rjestetyn sotakoulun B-kurssin.\n_START_SECTION_\nSuomen sis\xc3\xa4llissota\n_START_PARAGRAPH_\n\xc3\x96stman astui Suomen armeijan palvelukseen 7. helmikuuta 1918 luutnantiksi ylennettyn\xc3\xa4 ja saapui Suomeen 18. helmikuuta 1918 majuri Harald \xc3\x96hquistin komennuskunnan mukana Vaasaan, josta h\xc3\xa4net komennettiin konekiv\xc3\xa4\xc3\xa4rikomppanian p\xc3\xa4\xc3\xa4llik\xc3\xb6ksi 2. Krenat\xc3\xb6\xc3\xb6rirykmentin 3. Sein\xc3\xa4joen pataljoonaan. H\xc3\xa4n otti osaa sis\xc3\xa4llissodan taisteluihin L\xc3\xa4nkipohjassa, Orivedell\xc3\xa4, V\xc3\xa4\xc3\xa4ksyn-Kangasalan akselilla, Moisiolla, Lemp\xc3\xa4\xc3\xa4l\xc3\xa4ss\xc3\xa4 ja Vesilahdella sek\xc3\xa4 rykmentin etenemiseen Hauhon, Tuuloksen ja Lammin kautta Koskelle.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\n\xc3\x96stman siirrettiin 16. hein\xc3\xa4kuuta 1918 alkaen 1. komppanian p\xc3\xa4\xc3\xa4llik\xc3\xb6ksi Karjalan kaartin rykmenttiin, jossa h\xc3\xa4net siirrettiin 3. elokuuta 1918 alkaen 3. konekiv\xc3\xa4\xc3\xa4rikomppanian p\xc3\xa4\xc3\xa4llik\xc3\xb6ksi 2. Karjalan rykmenttiin. _NEWLINE_Armeijasta h\xc3\xa4n erosi 8. lokakuuta 1919 ja astui Suojeluskuntaj\xc3\xa4rjest\xc3\xb6n palvelukseen, jossa h\xc3\xa4net sijoitettiin p\xc3\xa4\xc3\xa4llyst\xc3\xb6kouluun konekiv\xc3\xa4\xc3\xa4riopin ja taktiikan opettajaksi. P\xc3\xa4\xc3\xa4llyst\xc3\xb6koulusta h\xc3\xa4net siirrettiin 7. syyskuuta 1920 alkaen Etel\xc3\xa4-H\xc3\xa4meen suojeluskuntapiirin sotilasohjaajaksi ja edelleen 1. kes\xc3\xa4kuuta 1921 alkaen paikallisp\xc3\xa4\xc3\xa4llik\xc3\xb6ksi H\xc3\xa4meenlinnan suojeluskuntaan, josta h\xc3\xa4net siirrettiin 1. elokuuta 1921 Etel\xc3\xa4-H\xc3\xa4meen suojeluskuntapiirin 1. alueen p\xc3\xa4\xc3\xa4llik\xc3\xb6ksi ja 1. kes\xc3\xa4kuuta 1922 Suojeluskuntain p\xc3\xa4\xc3\xa4llyst\xc3\xb6koulun johtajaksi sek\xc3\xa4 1. huhtikuuta 1923 alkaen Suojeluskuntain yliesikuntaan sotilastarkastajaksi. Etel\xc3\xa4-H\xc3\xa4meen suojeluskuntapiirin 1. alueen p\xc3\xa4\xc3\xa4llik\xc3\xb6ksi h\xc3\xa4net nimitettiin 30. syyskuuta 1924 ja Kuopion suojeluskuntapiirin 1. alueen p\xc3\xa4\xc3\xa4llik\xc3\xb6ksi 1. tammikuuta 1925. Suojeluskunnasta h\xc3\xa4n erosi 13. marraskuuta 1931, mutta astui takaisin palvelukseen 1. hein\xc3\xa4kuuta 1933 ja h\xc3\xa4net sijoitettiin Helsingin suojeluskuntapiirin 1. sotilasohjaajaksi ja 1. syyskuuta 1933 alkaen Mikkelin suojeluskuntapiirin 5. alueen p\xc3\xa4\xc3\xa4llik\xc3\xb6ksi. Suojeluskunnasta h\xc3\xa4n erosi toistamiseen 27. marraskuuta 1937 ja ty\xc3\xb6skenteli sen j\xc3\xa4lkeen liikemiehen\xc3\xa4._NEWLINE_\xc3\x96stman oli mukana my\xc3\xb6s \xc3\xa4\xc3\xa4rioikeistolaisen Lapuan liikkeen toiminnassa. Vuonna 1930 h\xc3\xa4n sekaantui Hein\xc3\xa4vedell\xc3\xa4 kunnanvaltuuston sosialidemokraattisen puheenjohtajan Onni Happosen sieppaukseen ja murhaan, mutta selvisi muiden osallisten tavoin ilman rangaistusta.\n_START_SECTION_\nTalvi- ja jatkosota\n_START_PARAGRAPH_\nTalvisotaan Kahva osallistui Pohjois-Suomen ryhm\xc3\xa4ss\xc3\xa4 4. Ilmatorjuntakonekiv\xc3\xa4\xc3\xa4rikomppanian p\xc3\xa4\xc3\xa4llikk\xc3\xb6n\xc3\xa4, mist\xc3\xa4 h\xc3\xa4net siirrettiin my\xc3\xb6hemmin pataljoonan komentajaksi 9. Divisioonaan ja edelleen komentajaksi Jalkav\xc3\xa4kirykmentti 65:een ja Jalkav\xc3\xa4kirykmentti 27:\xc3\xa4\xc3\xa4n. H\xc3\xa4n osallistui talvisodassa taisteluihin Suomussalmella. V\xc3\xa4lirauhan aikana h\xc3\xa4n toimi aluksi samassa teht\xc3\xa4v\xc3\xa4ss\xc3\xa4 Jalkav\xc3\xa4kirykmentti 27:ss\xc3\xa4. mutta siirrettiin my\xc3\xb6hemmin komppanianp\xc3\xa4\xc3\xa4llik\xc3\xb6ksi 12. Prikaatiin. Jatkosodan puhjettua h\xc3\xa4net siirrettiin Jalkav\xc3\xa4enkoulutuskeskus 6:n koulutusupseeriksi. Vuonna 1942 h\xc3\xa4net siirrettiin Helsingin suojeluskuntapiiriin, mist\xc3\xa4 h\xc3\xa4n erosi viel\xc3\xa4 samana vuonna vakinaisesta palveluksesta. H\xc3\xa4net haudattiin Savonlinnaan.\n_START_SECTION_\nOpetustoimi\n_START_PARAGRAPH_\n\xc3\x96stman toimi opettajana Kuopion l\xc3\xa4\xc3\xa4nin poliisikursseilla vuonna 1931.\n_START_SECTION_\nLuottamustoimet\n_START_PARAGRAPH_\n\xc3\x96stman toimi Voimistelu- ja urheiluseura Ilveksen puheenjohtaja vuonna 1921 ja Etel\xc3\xa4-H\xc3\xa4meen ajokoirayhdistyksen perustaja ja ensimm\xc3\xa4inen puheenjohtaja vuonna 1921 sek\xc3\xa4 H\xc3\xa4meenlinnan mets\xc3\xa4stys- ja ampumaseuran johtokunnan j\xc3\xa4senen\xc3\xa4 vuonna 1921. H\xc3\xa4n toimi my\xc3\xb6s Kuopion ilmapuolustusyhdistyksen johtokunnan j\xc3\xa4senen\xc3\xa4 vuonna 1929.'